Predkladacia správa

Návrh zákona, ktorým sa mení a dopĺňa zákon č. 57/1998 Z. z. o Železničnej polícii v znení neskorších predpisov a o zmene a doplnení niektorých zákonov sa predkladá ako iniciatívny návrh Ministerstva vnútra Slovenskej republiky.
Hlavným cieľom predkladaného návrhu je začlenenie služby mýtnej polície Železničnej polície do štruktúr Policajného zboru. Služba mýtnej polície vznikla 1. apríla 2008 ako súčasť Železničnej polície pod gesciou Ministerstva dopravy, pôšt a telekomunikácií Slovenskej republiky, pričom jej úlohou mala byť kontrola povinností platiteľa mýta podľa zákona č. 25/2007 Z. z. o elektronickom výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení neskorších predpisov. Od 1. apríla 2009 bola Železničná polícia začlenená pod Ministerstvo vnútra Slovenskej republiky a zároveň sa službe mýtnej polície pridali aj niektoré ďalšie úlohy, ako sú kontrola hmotnosti a rozmerov vozidla a kontrola označenia motorového vozidla nálepkou pri použití vymedzených úsekov diaľnic, rýchlostných ciest a ciest I. triedy. Tieto úlohy plní aj Policajný zbor v rámci výkonu dohľadu nad bezpečnosťou a plynulosťou cestnej premávky, pričom obe tieto zložky pri plnení svojich úloh na pozemných komunikáciách spolupracujú. 
Návrh zákona obsahuje aj súvisiace novely zákona č. 135/1961 Zb. o pozemných komunikáciách (cestný zákon) v znení neskorších predpisov, zákona č. 372/1990 Zb. o priestupkoch v znení neskorších predpisov a zákona č. 25/2007 Z. z. o elektronickom výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení neskorších predpisov. Keďže oba tieto ozbrojené bezpečnostné zbory                      sú podriadené jednému ministrovi, a to ministrovi vnútra Slovenskej republiky, v novele zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov sa navrhuje aj zjednodušiť prechod príslušníkov Železničnej polície do Policajného zboru a naopak.
Návrh zákona je v súlade s Ústavou Slovenskej republiky, všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie a Európskych spoločenstiev.
Návrh zákona bol predmetom medzirezortného pripomienkového konania; na rokovanie vlády Slovenskej republiky sa predkladá s rozporom so Zborom väzenskej a justičnej stráže. 
Legislatívna rada vlády Slovenskej republiky návrh zákona prerokovala na svojom zasadnutí dňa 3. novembra 2009; pripomienky legislatívnej rady sú zapracované v návrhu zákona.